Natten til lørdag og fredag aften har politiet i Nordjylland haft nok at se til. Både vold, narkokørsel, gadeuorden og ildspåsættelse har holdt politiet fuldt beskæftigede.

Der har været nok at se til for Nordjyllands Politi, der fredag aften og natten til lørdag har måtte tage sig af både vold, narkokørsel, gadeuorden og ildspåsættelse. Kort biljagt Omkring klokken 20.30 fredag aften forsøgte en politipatrulje at standse en bil i Aars, men det var føreren ikke indstillet på. Derfor måtte Nordjyllands Politi sætte efter. Det blev dog ikke til en lang jagt, da føreren, en 25-årig mand fra Himmerland, alligevel valgte at standse. Han er mistænkt for at være påvirket af narkotika og alkohol, som han er sigtet for, lyder det fra Bent Højgaard, der er vagtchef ved Nordjyllands Politi. Hård nat for landsdelens dørmænd Flere dørmænd blev i løbet af natten til lørdag blandt andet udsat for trusler, slag og spytklatter. To af episoderne fandt sted i Jomfru Ane Gade i Aalborg. Tæt på klokken 03.00 spyttede en ung mand på 24 år en dørmand i ansigtet, hvilket førte til en anholdelse. Men det at politiet greb ind, fik ikke den 24-årige til at stoppe. Han råbte flere grimme ting til politiet, som han også bliver sigtet for. En anden ung lokal mand blev også anholdt efter at have truet en dørmand kort efter midnat. Han er sigtet og løsladt igen. Også i Hobro måtte politiet rykke ud, efter at en 22-årig kvinde slog en dørmand. Hun blev også anholdt. I Aars opstod der slagsmål uden for et værtshus i Himmerlandsgade, hvor en 17-årig mand blev anholdt og sigtet for vold. Mulig ildspåsættelse Omkring en time efter midnat blev en brand ved Store Brøndum alarmeret. Et skur stod i flammer, og udbrændte. Tæt ved skuret stod et par dunke med benzin, som nu er væk. Ifølge Bent Højgaard skal sagen nu undersøges nærmere. Ingen personer kom til skade ved branden. Tyveri En 23-årig asylansøger blev natten til lørdag anholdt efter at have stjålet en flaske spiritus i Jomfru Ane Gade. Sidste weekend blev samme mand anholdt, efter at have stjålet mobiltelefoner – også i Jomfru Ane Gade, ligesom han også er sigtet for tyveri i Frederikshavn. Derfor vil Nordjyllands Politi nu have ham fængslet, lyder det fra Bent Højgaard. Manden blev lørdag fremstillet i grundlovsforhør, og han er blevet varetægtsfængslet i fire uger.